b'\n_START_ARTICLE_\nCosworth\n_START_SECTION_\nHistoria\n_START_PARAGRAPH_\n1970-luvulla Cosworth toimitti Fordille ralleihin ja siviiliversiohinkin menestyksekk\xc3\xa4\xc3\xa4t BDA-moottorit (Belt Drive series A), joista puristettiin ajanjaksoon n\xc3\xa4hden h\xc3\xa4mm\xc3\xa4stytt\xc3\xa4v\xc3\xa4t teholukemat. My\xc3\xb6hempi\xc3\xa4 moottoriversioita oli muun muassa 1980-luvun puoliv\xc3\xa4lin BDT. Sit\xc3\xa4 k\xc3\xa4ytettiin Ford RS200 B-ryhm\xc3\xa4n ralliautossa ja my\xc3\xb6hempin\xc3\xa4 vuosina siit\xc3\xa4 mitattiin rallicrossk\xc3\xa4yt\xc3\xb6ss\xc3\xa4 yli 700\xc2\xa0hv. T\xc3\xa4llaisella Fordilla ajoi rallicrossin maailmankartalle muun muassa norjalainen Martin Schanche, "Mr Rallycross"._NEWLINE_Ensimm\xc3\xa4inen sarjavalmisteinen auto, joka sai virallisesti mallinimeens\xc3\xa4 sanan Cosworth, oli Chevrolet Vega Cosworth. Todellinen l\xc3\xa4pimurto tuli vuonna 1986, kun Ford julkisti Sierra Cosworthin. Autoa myytiin vuosina 1986-1987 alkuper\xc3\xa4iskuosissaan, kolmeovisella korilla muhkein levikesarjoin._NEWLINE_Kun ralliluokitukset vaativat 5\xc2\xa0000 kappaleen valmistussarjan, sallivat s\xc3\xa4\xc3\xa4nn\xc3\xb6t my\xc3\xb6s 500 kappaleen evoluutioversion luokittelun, josta erikoisversio sai nimens\xc3\xa4kin: Ford Sierra Cosworth RS 500. Autossa oli lukuisia muutoksia, joilla siit\xc3\xa4 saatiin kelpo rata-auto silloiseen koppiautoluokkaan. Isossa takasiivess\xc3\xa4 oli nyt takareunassa tuuman korkuinen pystykieleke; takaluukussa oli lis\xc3\xa4ksi tavallisen Sierran kuminen pikkusiipi. Sumuvalot oli poistettu, koska aukot k\xc3\xa4ytettiin etujarrujen j\xc3\xa4\xc3\xa4hdytyst\xc3\xa4 varten, ja etupuskurin muotoilu poikkesi alkuper\xc3\xa4isest\xc3\xa4. Moottoripuolen muutoksia olivat vahvempi sylinterilohkon valu, iso turboahdin ja v\xc3\xa4lij\xc3\xa4\xc3\xa4hdytin sek\xc3\xa4 polttoaineen suihkutusj\xc3\xa4rjestelm\xc3\xa4, jossa oli alkuper\xc3\xa4isen nelj\xc3\xa4n sijaan kahdeksan suihkutussuutinta, siis kaksi sylinteri\xc3\xa4 kohden. Rataviritteisen\xc3\xa4 moottori kehitti 550 hevosvoimaa ja se riitti pit\xc3\xa4m\xc3\xa4\xc3\xa4n kilpailijat takana 1990-luvulle saakka._NEWLINE_Vuonna 1988 esiteltiin uusi Sierra-sukupolvi ja uudistunut Cosworth sai ylleen sivistyneemm\xc3\xa4t vaatteet neliovisen porrasper\xc3\xa4isen korin muodossa hillittyine levikesarjoineen. 1990 alun perin takavetoinen Sierra Cosworth p\xc3\xa4ivittyi nelivetoiseksi ja suurimmat ulkoiset muutokset olivat faceliftin mukanaan tuomat mustalinssiset takavalot keskipaneeleineen ja konepellin ilmanpoistoritil\xc3\xa4t. Tekniikka oli edelleen perustaltaan sama kaksilitrainen kaksilla sylinterikannen yl\xc3\xa4puolisilla nokka-akseleilla, turboahtimella, v\xc3\xa4lij\xc3\xa4\xc3\xa4hdyttimell\xc3\xa4 ja polttoaineen monipistesuihkutuksella varustettu moottori. Takavetoisten mallien tehoksi ilmoitettiin 204\xc2\xa0hv. Nelivetoisten teho nostettiin 220 hevosvoimaan kasvaneiden voimansiirtoh\xc3\xa4vi\xc3\xb6iden kompensoimiseksi, jolloin autojen suorituskyky s\xc3\xa4ilyi ennallaan._NEWLINE_1993 pitk\xc3\xa4 ja pitkist\xc3\xa4 koriylityksist\xc3\xa4 ralleissa k\xc3\xa4rsinyt Sierra korvattiin Escort Cosworthilla, joka perustui 4x4 Sierran lyhennettyyn pohjalevyyn. Moottoriteho kasvoi nyt 227 hevosvoimaan. Escortia p\xc3\xa4ivitettiin 1995 muun muassa pienemm\xc3\xa4ll\xc3\xa4 turboahtimella, jolla saatiin luokitusversion turboviivett\xc3\xa4 pois. Ohjausj\xc3\xa4rjestelm\xc3\xa4 vaihtui Weber-Marellin valmistamasta Fordin omaan EEC-IV versioon ja autoon sai siviilik\xc3\xa4ytt\xc3\xb6\xc3\xb6n soveltuvia varusteita. Viimeiset Cosworthit rullasivat Fordin tuotantolinjalta ulos 1996._NEWLINE_Kaudella 2006 kaksi Formula 1 tallia k\xc3\xa4ytti Cosworthin moottoreita: Williams, joka k\xc3\xa4ytti Cosworthin V8 moottoria, sek\xc3\xa4 Scuderia Toro Rosso, joka k\xc3\xa4ytti rajoitettua Cosworthin kauteen 2005 pohjautuvaa V10 moottoria. Cosworthin DFV (Dual Four Valve, eli V-moottori neliventtiilikansilla) oli pitk\xc3\xa4\xc3\xa4n 1990-luvulle kaikkien aikojen menestyksekk\xc3\xa4in F1-moottori.\n_START_SECTION_\nNyky\xc3\xa4\xc3\xa4n\n_START_PARAGRAPH_\nKaudeksi 2010 Cosworth palasi takaisin F1:iin toimittaen moottorit kolmelle tulokastallille, Lotukselle, Hispanialle (sopimuksen aikana Campos Meta) ja Virginille (sopimuksen aikana Manor). My\xc3\xb6s Williams siirtyi Cosworthin moottorien k\xc3\xa4ytt\xc3\xa4j\xc3\xa4ksi F1-kaudelle 2010. Cosworth onnistui saavuttamaan Brasilian kilpailussa ensimm\xc3\xa4isen paalupaikkansa sitten Stewart-tallin ja vuoden 1999 Ranskan GP:n. F1:n lis\xc3\xa4ksi Ford on saanut eritt\xc3\xa4in kest\xc3\xa4v\xc3\xa4n ja tehokkaan auton maineen k\xc3\xa4ytetty\xc3\xa4\xc3\xa4n Cosworthin valmistamaa moottoria. Ford onkin t\xc3\xa4m\xc3\xa4n ansiosta tullut eritt\xc3\xa4in suosituksi ja tunnetuksi nopeimpien vakiourheiluautojen sarjassa. Fordien lis\xc3\xa4ksi Cosworthin k\xc3\xa4denj\xc3\xa4lki n\xc3\xa4kyy monien muidenkin autonvalmistajien urheilullisempien mallien kohdalla, esimerkkein\xc3\xa4 Mercedes-Benz 190 2.3 16V ja Audi RS4.'